6 renosterverdagtes in 2 maande gearresteer - Mogol Pos
October 5, 2020 October 5, 2020 - by Leoni Kruger - Leave a Comment
LEPHALALE — Drie renosterstroping-verdagtes, waarvan een lank reeds deur die SAPD se Bedreigde Spesies-eenheid gesoek word, is onlangs gearresteer. Dit bring die aantal arrestasies vir renosterstroping op ses gedurende die laaste twee maande.
Volgens adjudant-offisier Jurg van Heerden, hoof van die Bedreigde Spesies-eenheid, het hulle Dinsdag 22 September inligting vanaf informante ontvang dat daar 'n verdagte groep op pad is na die Steenbokpan-omgewing om renosters onwettig te jag.
Nuwe inligting het aangedui dat twee voertuie Sondag 27 September op pad is en die voertuie is van die pad af gedwing toe hulle Vaalwater binnery. Die twee verdagtes wat in 'n wit Chevrolet-bakkie gery het, Amerco Monjana (41) en Chris Chivhambo (26), is gearresteer gedurende 'n gesamentlike operasie deur die Bedreigde Spesies-eenheid, Welgevonden Reaksie-eenheid, SANParke en HPG. Beide verdagtes is Mosambiekse burgers.
Die bakkie is deursoek en een .375-jaggeweer met vyf .375-rondtes, 'n groot jagmes en 'n knaldemper was in verskillende dele van die bakkie versteek. Daar is beslag gelê op die bakkie en Monjana en Chivhambo het Dinsdagoggend 28 September in die Landdroshof in Modimolle verskyn op aanklag van die besit van 'n onwettige vuurwapen en ammunisie asook sameswering om 'n misdaad (renosterstroping) te pleeg.
Die derde persoon wat in die ander voertuig was, is Lazarus Chauke. (Die fabrikaat van die ander voertuig word weerhou aangesien dit die ondersoek kan benadeel.)
Volgens ao. Van Heerden word Chauke reeds 'n geruime tyd deur die Bedreigde Spesies-eenheid gesoek. Hy het ook 'n uitstaande lasbrief tot arrestasie teen hom en word reeds positief verbind met 'n saak van renosterstroping in die Hoopdal-area (Hoopdal MAS 20/1/2020) waar hy in Limpopo 'n renoster onwettig gejag en sy horings verwyder het.
Chauke het Maandag 27 September in die Landdroshof in Thabazimbi verskyn en die saak is uitgestel tot Donderdag 8 Oktober vir 'n formele borgaansoek hy bly in aanhouding.